Ханноверын их сургууль

Готфрид Лайбницын нэрэмжит Ханноверын Их сургууль (герман. Gottfried Wilhelm Leibniz Universität Hannover) - Германы Ханновер хотод орших дээд боловсролын байгууллага. Ханноверын Их Сургууль нь Германы Доод Саксон нутгийн хоёр дахь том их сургууль юм (Гёттингений Их Сургуулийн дараа). 20,758 оюутантай (2010/2011 оны хичээлийн жилд), үүнээс 3,138 нь гадаадын оюутнууд юм. Тус их сургууль нь 3,670 ажилтантай бөгөөд үүнээс 315 профессортой ажээ. Тус их сургуулийн төсөв ойролцоогоор 2007 онд 309 сая евро байсан. Түүх Ханноверын Их Сургууль нь 1830 онд байгуулагдсан бөгөөд Карл Кармаршийн удирдлага дор (дараагийн 45 жилийн турш захирлаар ажилласан) орон нутгийн шар айраг, архи үйлдвэрлэгч Кристиан-Вильхельм Борнеманны байшинд Реалшуль (Hochschule Realschule) нээгдсэн түүхтэй. Энэ үед 64 оюутан архитектур, нягтлан бодох бүртгэл, физик, хими, математик, механик инженерчлэл, байгалийн ухаан, техникийн зураг зурах чиглэлээр суралцаж байжээ. 1837 онд Реалшуль нь Ханноверын төвд байрлах шинэ барилга руу нүүсэн юм. 1844 он гэхэд тэнд 280 оюутан суралцаж байсан бөгөөд 1847 онд Политехникийн сургууль нэртэй болсон. 1853 онд заадаг хичээлийн тоо 3 дахин нэмэгджээ. 1854-1855 онд тухайн үеийн Германы хамгийн орчин үеийн химийн лабораториудын нэгийг энд нээж байсан юм. 1875 он гэхэд Ханноверын Политехникийн сургуульд 868 оюутан суралцаж байжээ. 1879 онд үүнийг Хааны Техникийн Их Сургууль гэж нэрлэх болжээ. 1880 оны шинэ журмын дагуу тус сургууль нь архитектур, барилгын инженерчлэл, механик инженерчлэл, хими ба цахилгааны инженерчлэл, ерөнхий шинжлэх ухааны судалгаа гэсэн 5 факультеттай байв. II Кайзер Вильхельмийн хаанчлалын үед Ханноверын Политехникийн сургууль их сургуулийн эрхтэй болж, эрдмийн зэрэг олгох зөвшөөрөл авчээ. 1909 оноос хойш тус их сургуульд эмэгтэйчүүд сурах эрхтэй болсон. Дэлхийн 2-р дайны үед тус их сургуулийн 23 барилгын 5 нь бүрэн сүйрч, үлдсэн хэсэг нь янз бүрийн хохирол амссан. Тус их сургуулийн сэргээн босголт 1947 оноос 1950-иад оны дунд үе хүртэл явагдсан. 1951 онд тэнд усан онгоцны үйлдвэрлэлийн судалгаа эхэлсэн бөгөөд 1952 онд 4 дэх факультет болох Хөдөө аж ахуйн факультет байгуулагдсан. 1968 онд 5 дахь Нийгмийн ухааны факультет нээгдсэн. Оюутнуудын тоо хурдацтай өсөж, 1978/1979 оны хичээлийн жилд 18,000-д хүрсэн байна. 1968 онд Политехникийн сургуулийг Ханноверын Техникийн Их Сургууль, 1978 онд Ханноверын Их Сургууль болгон өөрчилсөн. 2006 оны зунаас хойш тус их сургуулийг Готфрид Вильхельм Лайбницын нэрэмжит болгосон байна. Сургалт Өнөөдөр Лайбницын нэрэмжит Ханноверын Их Сургууль нь байгалийн ухаан, инженерчлэл, хүмүүнлэг, нийгмийн ухаан, хууль эрх зүй, эдийн засгийн чиглэлээр 26,000 орчим оюутан суралцдаг. Тус их сургууль нь суралцах, заах, судалгаа хийх газар болохын хувьд тасралтгүй сэтгэл татам байдлыг хангахын тулд сургалт, судалгааны ажлаа тасралтгүй сайжруулахад анхаарч ажилладаг байна. Сурах чиглэлүүд Архитектур ба Ландшафтын Шинжлэх Ухааны Факультет Барилгын Инженерчлэл ба Геодезийн Шинжлэх Ухааны Факультет Цахилгааны Инженерчлэл ба Компьютерын Шинжлэх Ухааны Факультет Математик ба Физикийн Факультет Байгалийн Шинжлэх Ухааны Факультет Хууль зүйн Факультет Хүмүүнлэгийн Ухааны Факультет Эдийн засаг, Менежментийн Факультет QUEST Лайбницын Судалгааны Сургууль Лайбницын Боловсролын Сургууль Лайбницын Оптик ба Фотоникийн Сургууль 50 гаруй сэдвээр тогтмол хичээл судалдаг бөгөөд тус их сургууль нь 160 судалгааны хүрээлэнтэй бөгөөд ойролцоогоор 2000 эрдэмтэн ажилладаг. Их сургуулийн номын сан 1831 онд нээгдсэн бөгөөд Дэлхийн 2-р дайны бөмбөгдөлтөөс үл хамааран ховор, онцгой хэвлэлийн нэлээд хэсгийг хадгалж үлдэж чаджээ. Их сургуулийн ерөнхийлөгч нь профессор, Доктор Фолкер Эппинг. Албан ёсны цахим хуудас: https://www.uni-hannover.de/de/